Informācija

19.05.2014.

**Notiks Latvijas Jumiķu čempionāts**

**Šī gada 23. un 24. maijā notiks 9. Atklātais Baltijas Jumiķu čempionāts, kura laikā jumiķi no Latvijas, Lietuvas un Igaunijas sacentīsies skārda, dakstiņa, bitumena šindeļu un plakano jumtu ieklāšanā. Čempionāta mērķis ir celt jumiķu kvalifikāciju darbā ar dažāda tipa jumta segumiem, kā arī sniegt ražotāju informāciju par jumtu ieklāšanu atbilstoši tehniskajām prasībām. Čempionāts notiks Ērgļu Profesionālās vidusskolas teritorijā, Ērgļos.**

Interesenti, kas apmeklēs minēto pasākumu, varēs vērot jumiķu rosīšanos uz apmācību stendiem un sekot līdzi dakstiņa, skārda, bitumena šindeļa un plakano kausējamo jumtu likšanas tehnoloģijas īpatnībām. Paralēli, būs iespēja novērtēt, kurš jumiķis pie sava stenda strādā visrūpīgāk gan izmantojamo materiālu, gan instrumentu lietošanas ziņā. Pasākuma gaitā apmeklētāji varēs saņemt bezmaksas jumta meistaru konsultācijas par jumta konstrukcijām, dažāda tipa jumta segumu izvēli un uzklāšanas tehnikām, kā arī jumta logiem un to montāžu!

Pasākumā piedalīsies labākie un aktīvākie Latvijas, Igaunijas un Lietuvas jumiķi. Plānots, ka pasākumā piedalīsies aptuveni 20 dakstiņa jumtu klāšanas speciālisti, 10 metāla jumtu klāšanas speciālisti, 10 bitumena šindeļa klāšanas speciālisti, kā arī 5 plakanā jumta klāšanas speciālisti.

Pasākumu organizē biedrība *Latvijas Jumiķu apvienība* un *Ērgļu Profesionālā vidusskola.*

Biedrības *Latvijas Jumiķu apvienība* valdes priekšsēdētājs Ilmārs Jurjāns Latvijas Jumiķu čempionāta organizēšanu pamato ar kvalificēta darbaspēka trūkumu un nepieciešamību sagatavot kvalificētus jumiķa aroda speciālistus: „Nav noslēpums, ka Latvijā trūkst kvalificētu jumtu klāšanas speciālistu. Jumiķu profesija ir atstāta novārtā, ar tās uzturēšanu nodarbojas privātā sektora pārstāvji. Iemesli kvalificētu jumiķu trūkumam ir dažādi, taču galvenās problēmas ir divas - profesionālas arodvidusskolas programmas neesamība un darbaspēka emigrācija. Tajā pašā laikā Latvijā ir augsts pieprasījums pēc labiem speciālistiem un šai profesijai darbs ir un būs vēl daudzus gadus uz priekšu. Neesmu gan drošs, vai Latvijā pēc 50 gadiem strādās latviešu jumiķi vai viesstrādnieki no tuvākām vai tālākām zemēm.”

Latvijas Jumiķu čempionāts un Jumtu dienas tiek rīkotas ar mērķi popularizēt jumiķu arodu un veicināt aktīvāko jumiķu kvalifikācijas celšanu. Pasākuma ietvaros uz apmācību stendiem tiks radīti reālajā dzīvē visbiežāk sastopamie darba apstākļi, kad uz jumta tiek strādāts ar dažāda tipa jumta segumiem un citiem jumta materiāliem kā skursteņa, jumta loga, lietus noteku pareiza iestrādāšana. Jumiķu darbs tiks vērtēts pēc darba kvalitātes, darba rūpīguma un ātruma.

Latvijas Jumiķu čempionāta laikā jumiķu darbs tiek vērtēts pēc diviem būtiskiem faktoriem: vecums – jaunieši līdz 26 gadiem un pārējie, kā arī pēc darba specifikas – izvēlētā jumta seguma tips.

Jumiķu arodu praksē apgūstošajiem jauniešiem vecumā līdz 26 gadiem dalība Latvijas Jumiķu čempionātā dod iespēju startēt Jauno jumiķu Pasaules čempionātā, ko rīko *Starptautiskā Jumiķu federācija IFD*. 2012. gada nogalē notiekošajā Pasaules čempionātā Latvijas jaunos jumiķus metāla jumtu ieklāšanas disciplīnā pārstāvēja jumiķa aroda zellis Valdis Vucāns, kā dalībnieks jumiķa amata meistara Viļņa Ķiņķera vadībā Šveices pilsētā Lucernā notiekošajās sacensībās starptautiskā konkurencē izcīnīja godpilno otro vietu. 2012. gada vasarā 3 jumiķu komandas no Latvijas piedalījās 1. Atklātajā Baltijas Jumiķu čempionātā ( Baltroof 2012), ko organizēja Igaunijas Jumiķu asociācija, Igaunijas pilsētā Mooste. Dakstiņu jumtu kategorijā Gatis Bilerts un Māris Ališauskis izcīnīja 1. vietu, skārda jumtu kategorijā Vilnis Ķiņķeris un Valdis Vucāns izcīnīja 3. vietu, plakano jumtu kategorijā Guntars Grāvlejs un Henrijs Pīrāgs izcīnīja 4. vietu.

Šogad 9. Atklāto Baltijas Jumiķu čempionātu apmeklēs „Starptautiskās Jumiķu federācijas” ģenerālsekretārs Detlefs Stauhs ( Detlef Stauch) un uzstāsies ar runu konferencē „Būves amatnieka vieta būvniecībā” 24. maijā.

Pasākumu atbalsta uzņēmumi, *VELUX Latvija*, Balex metal, Benders, *JMR*, Robert *Bosch*, *Wolfin*, *Techno Nicol*, *C, Jumti un Fasādes*, ROTO FRANK, *Jumtu Meistars, RE&RE*, ESSVE, LATROOF, ETERNIT Baltija, VISICO, Ērgļu novada dome.

*Latvijas Jumiķu apvienība ir profesionāļu apvienība, kas apvieno ar jumtiem saistītus uzņēmumus, amata meistarus un amatniekus. Kopš 2005.gada Latvijas Jumiķu apvienība ir pilntiesīga Starptautiskās Jumiķu federācijas biedre.*

**Pasākuma programma:**

**23. maijs, piektdiena**

09:00 - 09:30 Jumiķu ierašanās un komandu reģistrācija 9:45 – 10:00 Čempionāta atklāšana

10:00 Jumiķi sāk darbu uz stendiem

13:00 – 14:00 Pusdienu pārtraukums

17:30 – 18:00 Jumiķi beidz darbu

20:00 – 24:00 Saviesīgs Jumiķu pasākums

**23. maijs, piektdiena**

Konference „Būves amatnieka vieta būvniecībā”, 1. diena. Tēmas: LAK Jumiķu apvienība; Būvniecības likuma jaunā redakcija (EM); Valsts darba inspekcija; Būvinženieru savienība

10:00 „Izglītības un zinātnes ministrijas” pārstāvis.

10:30 „Latvijas Jumiķu apvienības” pārstāvis Armands Liede.

11:00 „Būvinženieru savienības” pārstāvis Mārtiņš Straume.

11:30 „Latvijas Arhitektu savienības” pārstāvis.

12:00 „Valsts Darba inspekcijas” pārstāve Guna Tilgase.

12:30 „Ekonomikas ministrijas” pārstāvis.

13:00 – 14:00 Pusdienu pārtraukums

**24. maijs, sestdiena**

09:00 „ Starptautiskās Jumiķu federācijas” ģenerālsekretāra Detlef Stauch uzruna.

09:15 Jumiķi sāk darbu uz stendiem, pabeidzot iesāktos darbus

14:00 Jumiķi beidz darbu

14:00 – 16:00 Pusdienu pārtraukums

16:00 Jumiķu apbalvošana

**24. maijs, sestdiena**

Konference „Būves amatnieka vieta būvniecībā”, 2. diena. Tēmas: Tipiskās kļūdas objektos ( Latvijas Jumiķu apvienība); Jumtu siltināšana; Latvijas tradicionālie jumti un materiāli; Obligātā būvniecības dokumentācija objektā; Ēku blīvums un materiāli.

10:00 „Starptautiskās Jumiķu federācijas” ģenerālsekretārs Detlef Stauch.

10:30 Tipiskās kļūdas objektos „Latvijas Jumiķu apvienības” pārstāvis Armands Liede.

11:00 Obligātā būvniecības dokumentācija objektā, Ināra Ketlere

11:30 Jumtu un siltumizolācijas materiālu tirdzniecības pārstāvji.

12:30 Debates

13:00 – 14:00 Pusdienu pārtraukums

Amatnieku Birža darbojas no 23- 24. maijam

* Čempionāta laikā darbosies praktiskas darbnīcas bērniem, jauno auklīšu uzraudzībā.
* Čempionāta laikā ēšana un gulēšana Ērgļu Profesionālā vidusskolā
* Pēc Čempionāta stendi pieejami apmeklētāju apskatei

**Vairāk informācijas par Latvijas Jumiķu čempionātu:**

Ilmārs Jurjāns, mob. 26527441, 26565513, e-pasts, jumiku\_biedriba@inbox.lv

Armands Liede, mob. 292268323, e-pasts, info@jumti.lv

Jānis Pīleņģis, mob. 29297242, e-pasts, pilengis@inbox.lv

Juris Skrebelis, mob. 29425448, e-pasts, mdzilna@inbox.lv

Andris Spaile, mob. 29180371, e-pasts, andris.spaile@ergliarods.lv

Normunds Vilciņš, mob. 29674702, e-pasts, vilnor@inbox.lv